ჩინეთის სახალხო-განმათავისუფლებელი არმია
ჩინეთის სახალხო-განმათავისუფლებელი არმია (ჩსგა, ჩინ: 中国人民解放军) — ოფიციალური სახელი ჩინეთის სახალხო რესპუბლიკის შეიარაღებული ძალები, ყველაზე მრავალრიცხოვანი არმია მსოფლიოში (2 250 000 ადამიანი). არმია შეიქმნა 1927 წლის 1 აგვისტოს ნანჩანსკის აჯანყების შედეგად, როგორც კომუნისტური წითელი არმია, მაო ძედუნის ხელმძღვანელობით. სამოქალაქო ომის დროს მოაწყო ჩინელი კომუნისტების დიდი ლაშქრობა. სახელწოდება „ჩინეთის სახალხო-განმათავისუფლებელი არმია“ გამოიყენებოდა შეიარაღებული ძალების, 1946 წლის ზაფხულში ჩამოყალიბებული ჩკპ-ს ჯარების, მერვე არმიის, მეოთხე არმიის და ჩრდილო-აღმოსავლეთის არმიის მიმართ; 1949 წელს ჩინეთის სახალხო რესპუბლიკის გამოცხადების შემდეგ ეს სახელი ეწოდა ქვეყნის შეიარაღებულ ძალებს. კანონი ითვალისწინებს სამხედრო სავალდებულო სამსახურს მამაკაცებისთვის 18 წლიდან; მოხალისეები მიიღება 49 წლამდე. ჩინეთის მამრობითი სქესის ყველა მოქალაქე 18-დან 30 წლამდე ვალდებულია მოიხადოს სამხედრო სავალდებულო სამსახური 24 თვის ვადით. არმიის რეზერვში სამხედრო მოსამსახურის ზღვრული ასაკია — 50 წელი. ომის დროს თეორიულად შეიძლება მობილიზირებული იქნეს 400 000 000-მდე ადამიანი. ჩსგა პირდაპირ არ ექვემდებარება პარტიას ან ხელისუფლებას, ის ექვემდებარება ორ ცენტრალურ სამხედრო კომისიას — სახელმწიფო და პარტიული. ეს კომისიები, როგორც წესი იდენტურია შემადგენლობით, და ტერმინი „ცენტრალური სამხედრო კომისია“ გამოიყენება მხოლობით რიცხვში. ცსკ-ს მდივანის თანამდებობა არის წამყვანი თანამდებობა მთელი ქვეყნისათვის. ბოლო წლებში ეს თანამდებობა უკავია ჩინეთის კომუნისტური პარტიის ცენტრალური კომიტეტის გენერალური მდივანს. ტერიტორიული განთავსების თვალსაზრისით, ქვეყანა იყოფა სამხედრო ოლქებად.